**Navodila za delo na petek, 27. marca**

Upam, da si zadnjič izdelal skico zložljivega stola, ki ga izdelujemo v šoli. Da dobim povratno informacijo o tvojem delu, prosim sledi osnovnim navodilom:

* Fotografiraj ali skeniraj skico.
* Sliko shrani na svoj računalnik.
* Povleci jo v mapo (poišči mapo s svojim imenom), do katere vodi povezava z imenom **Mapa za oddajanje nalog** na spletni strani.
* Sem boš odlagal vse naloge v prihodnjih tednih.

Današnja naloga:

Skica je namenjena izoblikovanju ideje o izdelku. Navadno je naslednji korak izdelava delavniške risbe za posamezen sestavni del. Spomnimo se:

1. **Sestavna risba** služi prikazu vseh sestavnih delov, oziroma končnega izdelka. Na tej risbi posameznih delov navadno ne kotiramo.
2. **Delavniška risba** je namenjena izdelavi posameznega sestavnega dela. Vsak del je narisan na svoj list papirja in natančno kotiran.

Tvoja naloga je, da izdelaš delavniško risbo za nogo stola. Pomagaj si z risbo, ki jo prilagam (jo skušaj čim bolj natančno prerisati). Risbo riši na predlogo, ki je že na spletni strani (OGL\_glava\_risbe). Uporabi merilo 1:2. To pomeni, da rišeš dvakrat pomanjšan predmet, mere, ki jih vpisuješ, pa so še vedno prave. Če je celotna noga v resnici dolga 500 mm, je noga na risbi dolga 250 mm. Ker na risbi ni toliko prostora, bomo risbo skrajšali – beri opombe.

Opombe:

1. Vijuge na risbi prikazujejo, da je narisan le del noge stola. Celotna noga bi namreč bila predolga za naš format risbe.
2. Prerez A-A narišemo da predstavimo debelino noge (recimo 30 mm) in globino slepe luknje. Na tvojem izdelku bo ta luknja lahko slepa (ne pride skozi desko) ali pa skoznja – skozi celoten prerez deske. Na stolu, ki sem ga izdelal za vzorec je ta luknja slepa.